ལྷ་སའི་བར་སྐོར་ནི་གནའ་དེང་གང་དུའང་གྲགས་པ་ཆེ་སྟེ།ལྷ་སའི་བར་སྐོར་དུ་སླེབས་ན་ད་གཟོད་ལྷ་ས་འདི་འདྲ་ཞིག་ལོས་ཡིན་སྙམ་པའི་སྣང་བ་ཞིག་སྐྱེ་ངེས།བར་སྐོར་བྱང་ཆུབ་ལམ་དུ་གཡས་སྐོར་ཕྱིན་ན།བོད་རིགས་གཙོས་རྒྱ་བལ་དང་ཁ་ཆེ་སོགས་ཀྱི་ཚོང་ཁང་འདྲ་མིན་སྣ་ཚོགས་ཡོད་ལ་ས་ཕྱོགས་ཁག་ནས་གནས་སྐོར་ལ་ཡོང་མཁན་དང༌།བར་སྐོར་ལ་འགྲོ་མཁན།ཚོང་ཟོག་ཉོ་འཚོང་བྱེད་མཁན་སོགས་ཤིན་ཏུ་མང་བས་འདུ་འཛི་ཤིན་ཏུ་ཆེ།བར་སྐོར་བྱང་ངོས་སུ་རྣམ་སྲས་རྟ་བདག་བརྒྱད་དང༌།ཛམ་བྷ་ལ།ནོར་རྒྱུན་མ་སོགས་ཀྱི་གཏེར་འབུམ་དག་བཞུགས་པའི་མཆོད་རྟེན་ཀཀྞི་སྒོ་བཞི་དང༌།ལྷོ་ཤར་དུ་འབྲུག་པ་ལོ་ཕྱག་ཞེས།འབྲུག་གཞུང་བོད་སྡོད་གཞུང་ཚབ་ཀྱི་གཟིམ་ཤག་དེང་སང་ཁྲོམ་གཟིགས་སྒང་སྒོ་རྭ་ཤར་ཟེར་བ་དེ་ཡིན།མདུན་དུ་མི་དབང་ཕོ་ལྷ་བསོད་ནམས་སྟོབས་རྒྱས་ཀྱིས་བཞེངས་པའི་མ་ཎི་འཁོར་ཆེན།ཉེ་འགྲམ་དུ་ཁྲིམས་ཁང་མི་དཔོན་ལས་ཁུངས་དང་བཙོན་པ་འཇུག་སའི་སྣང་རྩེ་ཤག་ཡོད།